Nafarroako Parlamentuko Mahaiak, 2018ko martxoaren 5ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Bakartxo Ruiz Jaso andreak aurkeztutako gaurkotasun handiko galdera, Nafarroan bizi diren pertsona guztiei osasun-laguntza bermatze aldera Nafarroako Gobernuak hartuko dituen neurriei buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Hurrengo Osoko Bilkuran izapidetzea.

Iruñean, 2018ko martxoaren 5ean

Lehendakaria: Ainhoa Aznárez Igarza

GALDERAREN TESTUA

EH Bildu Nafarroa talde parlamentarioko foru parlamentari Bakartxo Ruiz Jaso andreak, Legebiltzarreko Erregelamenduan ezarritakoaren babesean, honako galdera hau aurkezten du, Osasuneko kontseilari Fernando Domínguez jaunak Osoko Bilkuran ahoz erantzun dezan:

Orain dela gutxi jakin dugunez, Konstituzio Auzitegiak konstituziokontrako eta deusez deklaratu du otsailaren 25eko 8/2013 Foru Legea, zeinaren bidez Nafarroako osasun-sistema publikoan doako osasun-laguntza jasotzeko eskubidea aitortzen baitzaie Nafarroan bizi diren pertsonei; izan ere, estatuko araudiarekin “bateraezina” dela uste du. Erabaki hori gehitzen zaio koordainketari buruzko legea dela-eta emandako erabaki ezagunari; izan ere, Konstituzio Auzitegiak epaia eman zuen Nafarroako Foru Komunitatean farmazia-prestazioak osatzeari buruzko 18/2012 Foru Legearen aurka, eta deuseztatu egin zituen PPren Gobernuak 16/2012 Errege Dekretuaren bidez ezarritako koordainketa saihesten ahalegintzen ziren artikuluak. Ezarri ere, koordainketa hori pentsiodunak, alargunak, 65 urte baino gehiagokoak, 18 urte baino gutxiagoko umezurtzak edo %33 baino gehiagoko minusbaliotasuna duten pertsonak bezain kolektibo ahulei ezartzen zitzaien.

Erabakiaren larritasuna ikusita, eta kolektibo ahulek bizi dezaketen egoera aintzat hartuta, honako hau jakin nahi dut:

Nafarroako Gobernuak zer balorazio egiten du, eta zer neurri hartuko du Nafarroan bizi diren pertsona guztiei osasun-laguntza bermatzeko?

Iruñean, 2018ko otsailaren 27an

Foru parlamentaria: Bakartxo Ruiz Jaso